**ELŐTERJESZTÉS**

**A Gazdasági és Városstratégiai Bizottság 2016. január 25-i ülésére**

**Javaslat a Szombathelyi Távhőszolgáltató Kft. fejlesztési koncepciójának jóváhagyására**

Tájékoztatom a Tisztelt Bizottságot, hogy a Szombathelyi Távhőszolgáltató Kft. fejlesztési koncepciójának elkészítésének szándékát a társaság 2015. évi üzleti terve tartalmazta, mely a GVB 136/2015. (IV.13.) sz. határozatával és a társaság Taggyűlésének 7/2015. (04.23.) sz. határozatával került elfogadásra.

A Szombathelyi Távhőszolgáltató Kft. Felügyelő Bizottsága az 59/2015. (10.21.) sz. határozatával támogatta a távhőfejlesztési koncepció előkészítő anyagának elkészítését.

A fejlesztési koncepció Szombathely Megyei Jogú Város Hosszú Távú Településfejlesztési Koncepciójához és Integrált Településfejlesztési Stratégiájához, valamint Klímavédelmi és Energia Stratégiájához igazodva került elkészítésre. Szombathely átfogó célja egy új, klíma- és energiatudatos fenntartható városi imázs kialakítása. A helyi energiapolitika szerint az ellátási területek növelésével kell, hogy a távhőszolgáltatás minél nagyobb szerephez jusson és hozzájáruljon a megújuló fejlesztések megvalósulásához. A távhő biztonságos, tiszta és környezetbarát fűtési technológia.

Szombathely MJV Közgyűlése által elfogadott Klímavédelmi és Energia Stratégiában megfogalmazott célkitűzés, hogy 2030-ra Szombathely rendelkezzen a legzöldebb távhőszolgáltatással, melyhez a stratégia konkrét intézkedéseket is kijelöl:

* távhő vezetékhálózat rekonstrukció
* távhő körvezeték létrehozása
* klímabarát hőtermelés és –átadás kialakítása
* a távhőszolgáltatás kiterjesztése, fogyasztói kör bővítése.

A szolgáltatói rendszer fejlesztésének fő iránya az energia megtakarítás:

* Veszteségcsökkentéssel, hőszigetelések javítása a technológia és a csőhálózat terén.
* A fosszilis energiahordozó felhasználás hatékonyság növelése terén.
* Alternatív energiaforrások használatát célzó fejlesztésekkel.

Az előterjesztés mellékletét képező távhőfejlesztési koncepció megvizsgálja a fejlesztési lehetőségeket és a Klímavédelmi és Energia Stratégiában meghatározott céloknak megfelelő fejlesztési javaslatokat fogalmaz meg.

A Széchenyi 2020 program 2014-2020 közötti pályázatain való eredményes részvétel érdekében (Terület-és Településfejlesztési Operatív Program (TOP), valamint a Környezeti és Energiahatékonysági Operatív Program (KEHOP) támogatási területeivel összhangban) a nagyobb léptékű fejlesztések kidolgozása mindenképp szükséges, kiemelve a megújuló energiahordozó hasznosítással kapcsolatos fejlesztéseket.

A Szombathelyi Távhőszolgáltó Kft. megbízásából a HCSEnergia Kft. elkészítette a távhőfejlesztési koncepció keretében a távhőfejlesztési irányvonal tartalmának meghatározását. A koncepció tartalmazza a szombathelyi távhőszolgáltatásban alkalmazható megújuló energiahordozók körének, potenciáljának értékelését, a középtávú stratégiai célok megvalósításához szükséges megújuló energiahordozó hasznosítási megoldásokat, alternatívák kidolgozását, számszerű bemutatását.

A megújuló energiahordozó potenciál értékelése nyomán a biomassza hőtermelési és a napenergia, villamosenergia termelés céljára történő hasznosítása tekinthető gazdaságosnak, a kitűzött célok eléréséhez vezető megoldásnak, a pályázati feltételekkel összhangban álló, támogatható technológiával alátámasztott.

A koncepcióban ismertetett fejlesztési irány nagy arányban hozzájárulhat ahhoz, hogy Szombathely Megyei Jogú Város 2014-2020 időszakra szóló Integrált Területi Programjában a Kormány által elvárt indikátorértékek teljesíthetőek legyenek az üvegházhatású gázok becsült éves csökkenése (7777,28 tonna CO2) terén.

A Szombathelyi Távhőszolgáltó Kft. vezetése a HCSEnergia Kft. által készített tanulmány vezetői összefoglalójában megfogalmazott megállapításokkal egyetért. A gazdaságossági, környezetvédelmi és városfejlesztési szempontból előnyös beruházásokat a Mikes utcai bio-fűtőmű bővítést vagy a Hulladékudvar területén létesíthető új bio- fűtőmű megvalósítását javasolja.

Szombathely Megyei Jogú Város Önkormányzata vagyonáról szóló 40/2014. (XII.23.) önkormányzati rendelet 20. § (1) bekezdése értelmében a gazdasági társaság által megvalósítandó beruházásra üzleti tervnek megfelelően kerülhet sor.

Az üzleti tervben tervezett beruházás a kérdésében 35 millió forint forgalmi érték felett a Közgyűlés jogosult dönteni.

A Szombathelyi Távhőszolgáltató Kft. által leírt koncepció elfogadása a beruházás megvalósításához szükséges folyamat első lépése.

A szakértői anyag 2. ütemének elkészítéséhez – vagyis a beruházás részletes szakmai, műszaki, pénzügyi tartalmának kidolgozásához – kéri a társaság a Bizottság jóváhagyását. Ennek elkészültét követően tudja majd a társaság a határozati javaslat 2. pontja szerinti beruházás telepítési előtervének kidolgozását megkezdeni és a Közgyűlés elé terjeszteni.

Tájékoztatom a Tisztelt Bizottságot, hogy a fejlesztési koncepció terjedelmére való tekintettel elektronikusan kerül kiküldésre. A dokumentum elérhető és letölthető a [www.szombathely.hu](http://www.szombathely.hu) honlapon a „Közgyűlés / e-közgyűlés / e-bizottság / 2016” menüpont alatt.

A fentiekre tekintettel kérem a Tisztelt Bizottságot, hogy az előterjesztést megtárgyalni, és a határozati javaslatokban foglaltak szerint dönteni szíveskedjék.

**Szombathely, 2016. január „ ”.**

 **/: Dr. Puskás Tivadar :/**

**Határozati javaslat**

**…./2016. (I.25.) GVB határozat**

Szombathely Megyei Jogú Város Gazdasági és Városstratégiai Bizottsága „A Szombathelyi Távhőszolgáltató Kft. fejlesztési koncepciója” című előterjesztést megtárgyalta, és a következő döntéseket hozta:

1. Szombathely Megyei Jogú Város Gazdasági és Városstratégiai Bizottsága a Szombathelyi Távhőszolgáltató Kft. fejlesztési koncepcióját megismerte, az abban javasolt gazdaságossági, környezetvédelmi és városfejlesztési szempontból előnyös koncepciókkal a Mikes utcai bio- fűtőmű bővítéssel vagy Hulladékudvaron létesítendő bio-fűtőmű építéssel egyetért.
2. Javasolja a cégvezetés számára a Mikes utcai bio-fűtőmű bővítési, ill. Hulladékudvaron létesítendő bio-fűtőmű telepítési előtervének (műszaki tartalom, technológiai leírás, energetikai számítások, megvalósulási ütemterv, pénzügyi és közgazdasági költség-haszon elemzés, engedélyek számbavétele, környezetvédelem, stb.) részletes kidolgozását – a pályázati források igénybevételi lehetőségével összhangban.
3. Szombathely Megyei Jogú Város Gazdasági és Városstratégiai Bizottsága egyetért azzal, hogy a Szombathelyi Távhőszolgáltató Kft. ügyvezetője a 2. pont szerinti javaslatát - a szakértői anyag 2. ütemének elkészítését követően - terjessze Szombathely Megyei Jogú Város Közgyűlése elé.

**Felelős**: Dr. Puskás Tivadar polgármester

 Molnár Miklós alpolgármester

 Dr. Károlyi Ákos jegyző

 (végrehajtásért felelős:

Lakézi Gábor, a Városüzemeltetési Osztály vezetője

Kovács Márta, a Szombathelyi Távhőszolgáltató Kft. ügyvezetője)

**Határidő:** társaság taggyűlése